
Parlamentul  României

Camera  Deputaţilor

Comisia pentru industrii si servicii






                 Bucureşti, 26.10.2011




                                         

                     Nr.23/274/2011
AVIZ
asupra propunerii legislative privind colectarea datelor personale ale utilizatorilor serviciilor de tip Prepay


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei juridice, de disciplină şi imunităţi şi Comisiei pentru tehnologia informaţiei şi comunicaţiilor, cu propunerea legislativă privind colectarea datelor personale ale utilizatorilor serviciilor de tip Prepay, transmisă cu adresa nr.P.l.x. 519 din 14 septembrie 2011, înregistrată sub nr.23/274 din 15 septembrie 2011.


Consiliul Legislativ, cu avizul nr.423/11.04.2011, avizează favorabil propunerea legislativă cu observaţii şi propuneri.



Guvernul României, prin actul nr.1268/26.05.2011, nu susţine adoptarea propunerii legislative.



Senatul, în  şedinţa din 07 septembrie 2011, a respins propunerea legislativă.



Propunerea legislativă are ca obiect de reglementare stabilirea unor măsuri privind colectarea datelor personale ale utilizatorilor serviciilor de telefonie mobilă de tip Prepay, în vederea identificării persoanelor care apelează abuziv numărul de urgenţă 112. 

Sunt reglementate, în principal:

- drepturile şi obligaţiile, atât ale furnizorilor de servicii cât şi ale beneficiarilor acestora;

- prelucrarea datelor cu caracter personal ale utilizatorilor de servicii de comunicaţii electronice;

- regimul sancţionator.



Examinarea propunerii legislative a avut loc în şedinţele comisiei din datele de 28 septembrie şi 26 octombrie 2011.

În urma dezbaterilor, membrii comisiei au hotărât, în unanimitate, avizarea negativă a propunerii legislative.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

